Valentin Kordas

Valentin Kordas (sündinud 31. detsembril 1998 Sillamäel) on eesti võrkpallur. Ta on esindanud Eesti võrkpallikoondist ning alates hooajast 2023/24 mängib ta Šveitsi meistriliigaklubis Genfi Genois.

Sportlaskarjäär

Eesti võrkpallikoondis
Kordas teenis esmakordselt kutse Eesti võrkpallikoondisesse 2021. aasta suvel, kui sai koosseisu kontrollmängudes Läti võrkpallikoondisega, kuid suurematel turniiridel koosseisu ei mahtunud. 2022. aastal kutsuti ta Eesti võrkpallikoondise laagrisse ning kuulus koondise koosseisu ka Euroopa Kuldliiga alagrupimängudel.

Klubivõrkpall
Hooajal 2016/17 alustas Kordas meistriliiga tasemel klubivõrkpallikarjääri TTÜ (hiljem TalTechi) võrkpallimeeskonnas nurgaründajana ning esindas klubi kokku neli hooaega. Hooajal 2020/21 oli ta olude sunnil diagonaalründaja. Medalid jäid tal meeskonnaga võitmata.

Hooajaks 2021/22 vahetas Kordas Eesti siseselt klubi ning siirdus Tartu klubisse Bigbank Tartu põhidiagonaalründajaks. Klubi osales CEV Meistrite Liiga ja CEV Cupi eelringides, kuid kummaski sarjas põhiturniirile pääseda ei õnnestunud. Klubi võitis kõik kohalikud sarjad: Eesti karikavõistlused, Eesti meistrivõistlused ja Credit24 Meistriliiga. Valentin valiti Credit24 Meistriliiga 2022. aasta veebruaris kuu parimaks mängijaks ja üldiselt liiga hooaja parimaks diagonaalründajaks.

Hooajaks 2022/23 sõlmis ta oma esimese välislepingu ning siirdus mängima Itaalia esiliigaklubisse Motta di Livenza. Klubi hooaeg algas väga kehvasti ning kuigi hooaja teine pool möödus paremini, lõpetati Itaalia esiliiga viimasel kohal, mis tähendas klubi langemist Itaalia teise liigasse järgnevaks hooajaks. Valentin oli meeskonna üks põhiründajatest, mängides vastavalt vajadusele diagonaal- või nurgaründaja positsioonil.

Hooajaks 2023/24 palgati ta Šveitsi meistriliigaklubisse Genfi Genois nurgaründaja positsioonile. Samal hooajal mängib klubis ka Eesti noortekoondislane Joosep Kurik. Hooaja alguses võideti Šveitsi superkarikas, kus Kordas valiti ka mängu kõige väärtuslikumaks mängijaks.

Saavutused
Balti liiga
2021/22  Bigbank Tartuga

Riikide meistrivõistlused
2021/22  Eesti meistrivõistlused Bigbank Tartuga

Riikide karikavõistlused
2021/22  Eesti karikavõistlused Bigbank Tartuga
2023/24  Šveitsi superkarikas Genfi Genoisiga

Individuaalsed auhinnad
2021/22 Balti liiga parim diagonaalründaja
2023/24 Šveitsi superkarikavõistluste kõige väärtuslikum mängija

Viited

Välislingid
Valentin Kordas Mängija profiil CEV kodulehel
Valentin Kordas Volleybox
Valentin Kordas Eesti Võrkpalli Liit

Eesti võrkpallurid
Sillamäelt pärit sportlased
Sündinud 1998